Borgtog vir polisiebeampte wat glo ooggetuie laat vermoor | Maroela Media
Borgtog vir polisiebeampte wat glo ooggetuie laat vermoor
Walter Francis (Foto: Facebook via ANA)
Walter Francis, voormalige polisiekonstabel, wat na bewering 'n staatsgetuie in 'n bendeverwante-moordsaak laat vermoor het, is Vrydag in die Port Elizabeth-landdroshof vrygelaat op borgtog.
Francis het die borgtogaansoek gebring gebaseer op nuwe feite wat aan die lig gekom het, nadat sy borgtog aanvanklik deur landdros Sanjani Naidoo afgekeur is.
Volgens die verdediging is Francis nie meer in diens van die Suid-Afrikaanse Polisiediens nie, maar daar was 'n arbitrasieproses met die doel om sy afdanking terug te trek.
Hy word beskuldig van die moord op Alex Ferreira, wat as 'n artikel 204-getuie sou getuig in 'n ander moordsaak, waar Francis se vuurwapen na bewering gebruik is.
Ferreira is verlede jaar in Bethelsdorp doodgeskiet. Hy het familielede besoek en was nie onder beskerming nie.
Terry Price, vir die verdediging, voer aan die dossier wys dat die staat se saak baie swak is. Hy voer aan daar is eenvoudig geen bewyse wat aandui dat Francis ooit die voertuig bestuur het waarin die skieters Sameal Gallant en Wayne Wabanie vervoer is nie. "Die saak is só swak dat ons 'n saak teen die polisie kan maak vir onwettige inhegtenisneming en kwaadwillige vervolging."
Price het gesê die staat steun op 'n enkele getuie wat na bewering in 'n verklaring gesê het Francis het aan hom gesê het "they were going to do a number".
"Wat is 'n 'number'? Beteken dit moord?" wou Price weet.
Price het gesê die verdediging ontken nie dat Francis die twee mans rondgery het nie, maar Francis het nie geweet hul doel was om iemand te beroof of te vermoor nie.
Staatsaanklaer Jason Thysse het gesê Ferreira sou getuig in 'n saak teen Francis waar sy amptelike vuurwapen na bewering gebruik is. Thysse het gesê die hof moet besluit oor die geloofwaardigheid van die jongste getuie, wie se naam in hierdie stadium weerhou word. Hy hou vol die staat het 'n sterk saak, omdat Francis die persone opgelaai het wat Ferreira sou doodskiet.
Landdros Morne Cannon het egter met die verdediging saamgestem dat die saak swak is en Francis se getuienis bring nuwe feite en buitengewone omstandighede wat sy vrylating op borgtog regverdig. Cannon het gesê daar is nie enige bewyse dat Francis met ooggetuies sal inmeng nie. "Daar is 'n enkele getuienis en daar is geen bewyse dat hy met die moord verbind word, buiten die woorde 'they will do a number' nie."
Francis het R2 000 borgtog betaal en moet twee maal per week by Bethelsdorp-polisiestasie aanmeld.
Port Elizabeth Walter Francis
Amcu-moordsaak: 'Huurmoordenaar' laat vaar aansoek om borgtog
Sjoe! Borgtog vir modenaar, maar se verkeerde word en jy sit.
Uit op borg vir MOORD. Terwyl sommige mense borg geweier word en jarelange tronkstraf kry oor hul bv iemand in 'n kis druk of iets verkeerd in publiek sê….Jammer maar ons regstelsel is 'n grap!
Verstaan ek reg? Is Francis se vuurwapen gebruik om die moord te pleeg? Indien wel, hoe het die moordenaar dit in die hande gekry? Is dit weer terugbesorg aan Francis of is dit gerappporteer as "verloor" ?
Hhhmmm…..ja-nee, ek ruik 'n rot. Darem snaaks dat die staatsgetuie skielik vermoor is wat in 'n sak teen Francis sou getuig. Pragtige regstelsel van borg vir 'n moordenaar, maar ander minder ernstige oortreders word jare lank toegesluit. Wat 'n grap het dit geword.
Nee wat totvdie regstelsel in die land is pateties. Hoekkm was staatsgetuie nie onder beskerming nie. Sal nie inmeng met staatsgetuie nie? Die man se doodsvonnis reeds geteken.